Narodna skupština
20180723

U Subotici je obezbeđeno 26 miliona dinara i to je jedna ekskluzivna vest za Suboticu i ceo sever, 26 miliona dinara za projektno-tehničku dokumentaciju za rekonstrukciju bolnice u Subotici, to je 35.000 kvadrata i to je jedna velika vest, kažem opet, za ceo sever Srbije i veoma ekskluzivna. To je posao koji posle više decenija ponovo kreće u Subotici. Međutim, ministre, vama bi posao mnogo bio lakši i nama generalno u Srbiji kada ne bismo imali primere poput ovog koji je izneo naš kolega Martinović jutros, kada je u pitanju poverenik Šabić i ljudi slični njemu. Međutim, koliko god se oni trudili u tom nastojanju da zaustave Srbiju, budite sigurni da nećemo dozvoliti i mi narodni poslanici, sa vama zajedno u Vladi i našim predsednikom, da Srbija stane. Dok god obavljate posao na ovaj način na koji ga obavljate i dok god pokušavate da srpsko zdravstvo vratite na pravi put, budite sigurni, imaćete podršku u ovom uvaženom domu, ali siguran sam i podršku u narodu, što je u stvari najvažniji element u svemu tome. Hvala.